IZJAVA O JAMSTVU 6. U skladu s odredbama članka 287. Ugovora o funkcioniranju Europske unije (UFEU), Sud je proveo reviziju: (a) godišnje računovodstvene dokumentacije Zajedničkog poduzeća ENIAC, koja se sastoji od financijskih izvještaja (6) i izvješća o izvršenju proračuna (7) za razdoblje od 1. siječnja 2014. do 26. lipnja 2014.; te (b) zakonitosti i pravilnosti transakcija povezanih s tom računovodstvenom dokumentacijom. Odgovornost uprave 7. U skladu s člancima 16. i 22. Delegirane uredbe Komisije (EU) br. 110/2014 (8), uprava je odgovorna za pripremu i vjerno prikazivanje godišnje računovodstvene dokumentacije Zajedničkog poduzeća te za zakonitost i pravilnost povezanih transakcija. (a) Odgovornosti uprave u vezi s godišnjom računovodstvenom dokumentacijom Zajedničkog poduzeća uključuju izradu, primjenu i održavanje sustava unutarnje kontrole koji je važan za pripremu i vjerno prikazivanje financijskih izvještaja u kojima nema značajnog pogrešnog prikazivanja zbog prijevare ili pogreške, odabir i primjenu prikladnih računovodstvenih politika na temelju računovodstvenih pravila koja je usvojio računovodstveni službenik Komisije (9) te davanje razumnih računovodstvenih procjena u danim okolnostima. Direktor odobrava godišnju računovodstvenu dokumentaciju Zajedničkog poduzeća nakon što ju je računovodstveni službenik Zajedničkog poduzeća pripremio na temelju dostupnih informacija i sastavio bilješku kao prilog računovodstvenoj dokumentaciji u kojoj između ostalog izjavljuje da ima razumno jamstvo da ona u svim značajnim aspektima istinito i vjerno prikazuje financijsko stanje Zajedničkog poduzeća. (b) Odgovornosti uprave u vezi sa zakonitošću i pravilnošću povezanih transakcija te usklađenošću s načelom dobrog financijskog upravljanja uključuju izradu, provedbu i održavanje djelotvornog i učinkovitog sustava unutarnje kontrole koji obuhvaća primjereni nadzor i prikladne mjere za sprječavanje nepravilnosti i prijevara te, po potrebi, pravne postupke za povrat pogrešno isplaćenih ili korištenih sredstava. Odgovornost revizora 8. Odgovornost je Suda da na temelju svojih revizija Europskom parlamentu i Vijeću (10) podnese izjavu o jamstvu u pogledu pouzdanosti godišnje računovodstvene dokumentacije te zakonitosti i pravilnosti povezanih transakcija. Sud provodi reviziju u skladu s međunarodnim revizijskim standardima i etičkim kodeksom IFAC-a te međunarodnim standardima vrhovnih revizijskih institucija INTOSAI-ja. Prema tim standardima Sud je dužan isplanirati i provesti reviziju tako da njome dobije razumno jamstvo o tome ima li u godišnjoj računovodstvenoj dokumentaciji Zajedničkog poduzeća značajnog pogrešnog prikazivanja i jesu li povezane transakcije zakonite i pravilne. 9. Revizija uključuje postupke kojima se prikupljaju revizijski dokazi o iznosima i iskazima u računovodstvenoj dokumentaciji te o zakonitosti i pravilnosti povezanih transakcija. Odabir postupaka ovisi o prosudbi revizora koja se temelji na procjeni rizika od značajnog pogrešnog prikazivanja u računovodstvenoj dokumentaciji i od značajne neusklađenosti povezanih transakcija s uvjetima iz pravnog okvira Europske unije do koje je došlo zbog prijevare ili pogreške. Pri procjeni tih rizika revizor uzima u obzir postupke unutarnje kontrole koji su važni za pripremu i vjerno prikazivanje računovodstvene dokumentacije, kao i nadzorne i kontrolne sustave koji su uspostavljeni kako bi se zajamčila zakonitost i pravilnost povezanih transakcija te zatim priprema odgovarajuće revizijske postupke u danim okolnostima. Revizija uključuje i evaluaciju primjerenosti računovodstvenih politika, razumnosti računovodstvenih procjena te sveukupnog prikaza računovodstvene dokumentacije. 10. Sud tako prikupljene revizijske dokaze smatra dostatnima i prikladnima da budu osnova za izjavu o jamstvu. Mišljenje o pouzdanosti računovodstvene dokumentacije 11. Prema mišljenju Suda računovodstvena dokumentacija Zajedničkog poduzeća za razdoblje od 1. siječnja 2014. do 26. lipnja 2014. u svim značajnim aspektima vjerno prikazuje financijsko stanje Zajedničkog poduzeća na dan 26. lipnja 2014. te rezultate poslovanja i novčane tokove za razdoblje završeno tim danom, u skladu s odredbama financijskih pravila Zajedničkog poduzeća i računovodstvenim pravilima koja je usvojio računovodstveni službenik Komisije. Osnova za uvjetno mišljenje o zakonitosti i pravilnosti povezanih transakcija 12. Strategija Zajedničkog poduzeća za ex post revizije (11), usvojena odlukom Upravnog odbora od 18. studenoga 2010., predstavlja ključan instrument (12) za procjenu zakonitosti i pravilnosti povezanih transakcija. Plaćanja izvršena tijekom 2014. godine na temelju potvrda o prihvatljivosti troškova koje su izdala tijela država članica nadležna za financiranje iznosila su 14,2 milijuna eura ili 79 % ukupnih plaćanja. 13. Iako je revizija zahtjeva za povrat projektnih troškova delegirana tijelima država članica nadležnima za financiranje, u administrativnim sporazumima sklopljenima s njima nisu precizirane odredbe o ex post revizijama. 14. Zajedničko poduzeće primilo je revizijska izvješća tijela država članica nadležnih za financiranje koja obuhvaćaju otprilike 76 % troškova povezanih s dovršenim projektima (stanje u travnju 2015.). Međutim, Zajedničko poduzeće nije procijenilo kvalitetu tih revizija (13). Sud je obavio procjenu revizijskih strategija, uključujući revizijska izvješća, triju tijela država članica nadležnih za financiranje koja je ukazala na to da metodologije kojima su se ta tijela služila nisu omogućavale Zajedničkom poduzeću da izračuna pouzdanu ponderiranu stopu pogreške ili preostalu stopu pogreške. Stoga nije moguće zaključiti jesu li ex post revizije djelotvorne niti pruža li ta ključna kontrola dovoljno jamstvo u pogledu zakonitosti i pravilnosti povezanih transakcija. Uvjetno mišljenje o zakonitosti i pravilnosti transakcija povezanih s računovodstvenom dokumentacijom 15. Prema mišljenju Suda, izuzev mogućih učinaka pitanja objašnjenih u osnovi za uvjetno mišljenje u odlomcima od 12. do 14., transakcije povezane s računovodstvenom dokumentacijom za financijsku godinu koja je završila 26. lipnja 2014. u svim su značajnim aspektima zakonite i pravilne.